**צ'ארלס מת'יו "צ'ארלי" האנם** (באנגלית: **Charles Matthew "Charlie" Hunnam**; נולד ב-10 באפריל 1980) הוא שחקן ודוגמן אנגלי. מוכר בזכות תפקידיו בתור ג'קס טלר (אנ') בסדרה הדרמה והפשע "ילדי האנרכיה" (2008–2014) ובסרטים "ניקולס ניקלבי" (2002), "בלי חוקים" (2005), "פסיפיק רים" (2013), "קרימזון פיק" (2015), "העיר האבודה Z" (אנ')‏ (2016) ו"קינג ארתור: אגדת החרב" (2017).

ביוגרפיה
--------

צ'ארלס מתיו האנם נולד בניוקאסל על הטיין, הממלכה המאוחדת ב-10 באפריל 1980, בנם של ג'יין בל, רקדנית בלט ובעלת עסק, ושל ויליאם האנם. הוא אמר שאמו "עשתה עבודה טובה מאוד". יש לו אח גדול בשם וויליאם ושני אחים למחצה צעירים יותר מצד אמו בשם אוליבר וכריסטיאן.

כאשר היה בן שנתיים הוריו התגרשו, ובגיל 12, כשאמו נישאה בשנית, עברה המשפחה לקאמבריה בצפון-מזרח אנגליה. במהלך התבגרותו, הוא שיחק רוגבי ונלחם עם חבריו לכיתה, ולכן גורש מבית הספר היסודי על שם המלכה אליזבת, מה שאילץ אותו ללמוד ולגשת למבחנים מהבית. לאחר מכן, במקום ללכת לאוניברסיטה, הוא החליט ללכת למכון לאמנות ועיצוב של קאמבריה (אנ') בקרלייל כדי ללמוד אמנויות הבמה; הוא סיים תואר ראשון בתאוריה קולנועית ובהיסטוריה של הקולנוע עם התמחות צדדית באמנויות הבמה, במטרה לכתוב ולביים סרטים משלו.

קריירה
------

האנם החל לשחק לראשונה בגיל 18 כאשר הופיע בשלושה פרקים בסדרת הנעורים הבריטית "*Byker Grove".* שנה לאחר מכן, לוהק לאחד הדמויות הראשיות בסדרת הדרמה המצליחה שיצר ראסל דייוויס "קוויר בעיר" בגרסתה הבריטית בתפקיד הנער הגאה ניית'ן מאלוני.
לאחר מכן הופיע בסיטקום שהפיק ג'אד אפאטו "סטודנט חופשי" בתפקיד לויד האיית', הסטודנט האנגלי לתיאטרון איתו חולק סטיבן קארפ (ג'יי בארושל) את החדר.
בשנת 2002 פרץ האנם כשחקן קולנוע לאחר שהופיע בתפקיד הראשי בדרמה "ניקולס ניקלבי" המבוססת על הרומן באותו שם ובמותחן "היעלמות מחשידה" בתפקיד הנעדר הצעיר אמברי לארקין.

ב-2003 הופיע האנם בדרמה "קולד מאונטן" בתפקיד אשר העניק לו הערכה רבה בהוליווד וזימן לו הופעות בדרמה האלימה "בלי חוקים", בה שיחק בתור פיט מנהיג קבוצת אוהדי וסטהאם יונייטד ובסרטו העתידני המוערך של אלפונסו קוארון "הילדים של מחר".
מ-2008 ועד 2014 כיכב בתפקיד הראשי של הצעיר ג'קסון טלר, סגן נשיא מועדון האופנועים "ילדי האנרכיה" בסדרת דרמת הפשע המפורסמת "ילדי האנרכיה".
בשנים האחרונות חזר להשתתף בהפקות קולנועיות ושיחק בדרמה "על הקצה" לצידם של פטריק וילסון וליב טיילר.

בשנת 2017 שיחק בסרט "קינג ארתור: אגדת החרב", פנטזיה היסטורית על המלך ארתור אשר הפך למיתוס. בסרט האנם מגלם את ארתור, לצידם של ג'וד לאו ואריק באנה. באותה שנה שיחק את מגלה הארצות פרסי פוסט בדרמה הביוגרפית "העיר האבודה Z", המבוססת על ספר באותו שם, לצד סיינה מילר ורוברט פטינסון.

בשנת 2022 החל לשחק בסדרת הטלוויזיה "שאנטראם" מבית אפל TV פלוס, המבוססת על רומן בעל אותו שם מאת גרגורי דייוויד רוברטס.

חיים אישיים
-----------

בשנת 1999 האנם התחתן בלאס וגאס עם השחקנית האמריקאית קטרין טאון, בתו של במאי הקולנוע רוברט טאון, שלושה שבועות לאחר שהכירו באודישנים לסדרה "דוסון קריק". הם התגרשו לאחר שלוש שנות נישואין בשנת 2002. לאחר מכן הוא יצא עם הדוגמנית סופי דאהל (אנ'), השחקנית סטלה פארקר ומפיקת הסרטים ג'ורג'ינה טאונסלי.

משנת 2005, הוא נמצא במערכת יחסים עם האמנית מורגנה מק'נליס.

להאנם יש דיסלקסיה, כמו גם פחד מחיידקים ולכלוך באופן כללי. בשנת 2016, הוא החל להתאמן בג'יו-ג'יטסו ברזילאי תחת המאמן ריגן מצ'אדו (אנ'), וקיבל את החגורה הכחולה שלו באוקטובר 2018.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 1999 | מה קרה להרולד סמית'? | דאז |  |
| 2002 | היעלמות מחשידה | אמברי לרקין |  |
| ניקולס ניקלבי | ניקולס ניקלבי |  |
| 2003 | קולד מאונטן | בוסי |  |
| 2005 | בלי חוקים | פיט דונהאם |  |
| 2006 | הילדים של מחר | פטריק |  |
| 2011 | על הקצה | גווין ניקולס |  |
| 2012 | *3, 2, 1... Frankie Go Boom* | פרנקי |  |
| המלכודת | ג'יי |  |
| 2013 | פסיפיק רים | ריילי באקט |  |
| 2015 | קרימזון פיק | ד"ר אלן קרמייקל |  |
| 2016 | העיר האבודה Z (אנ') | פרסי פוסט |  |
| 2017 | קינג ארתור: אגדת החרב | המלך ארתור |  |
| הפרפר | אנרי שרייר |  |
| 2019 | מיליון רסיסים קטנים | בוב פריי ג'וניור |  |
| משולש הגבולות | ויליאם 'ראש הברזל' מילר |  |
| ההיסטוריה האמיתית של כנופיית קלי | פקד או'ניל |  |
| הלוחמים | סטנלי קמינסקי |  |
| הג'נטלמנים | ריימונד סמית' |  |
| 2022 | פשע הוליוודי | צ'ארלי וולדו |  |
| 2023 | ירח המרד | קאי פון |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 1998 | *Byker Grove* | ג'ייסון צ'אקל | 3 פרקים |
| 1999 | *My Wonderful Life* | ווס | פרק: "Moving On" |
| *Microsoap* | בראד | פרק: "2.6" |
| 1999–2000 | קוויר בעיר | ניית'ן מאלוני | תפקיד ראשי (2 עונות); 10 פרקים |
| 2000 | *Young Americans* | גרגור ריידר | 3 פרקים |
| 2001–2002 | סטודנט חופשי | לויד | תפקיד ראשי; 17 פרקים |
| 2008–2014 | ילדי האנרכיה | ג'קס טלר (אנ') | תפקיד ראשי (7 עונות); 92 פרקים
מועמד פרס סטלייט לשחקן הטוב ביותר בסדרת דרמה (2015) |
| 2022–הווה | שאנטראם | דייל קונטי / לין פורד | תפקיד ראשי; 12 פרקים |

קישורים חיצוניים
----------------

ויקישיתוף מדיה וקבצים בנושא **צ'ארלי האנם** בוויקישיתוף

* צ'ארלי האנם, במסד הנתונים הקולנועיים IMDb (באנגלית)
* צ'ארלי האנם, באתר AllMovie (באנגלית)
* צ'ארלי האנם, באתר Rotten Tomatoes (באנגלית)
* צ'ארלי האנם, במסד הנתונים הקולנועיים KinoPoisk (ברוסית)
* דודי כספי, לוס אנג'לס‏, צ'ארלי האנם ויתר על כיכוב ב"50 גוונים של אפור" כדי להמשיך להיות אופנוען מסוקס, באתר וואלה!‏, 8 באוגוסט 2014

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 6049618
* BNE: XX1792542
* BnF: cb150244846 (data)
* GND: 1019452625
* ISNI: 0000 0001 1468 5619
* LCCN: no2003057702
* NKC: xx0060656
* NLK: KAC2020L7628
* NTA: 315951400
* SUDOC: 161680224
* VIAF: 19368443
* WorldCat: lccn-no2003057702

 |